Meirihluti fallinn í fjórum af tíu stærstu sveitarfélögum Fanney Birna Jónsdóttir skrifar 31. maí 2014 23:29 Í Reykjavík heldur meirihluti Samfylkingarinnar og Bjartrar framtíðar . Vísir / Daníel Í tíu stærstu sveitarfélögunum heldur meirihlutinn í sex , en fellur í fjórum . Þegar fyrstu tölur eru komnar úr tíu stærstu sveitarfélögum landsins lítur út fyrir að meirihlutinn haldi í sex , en falli í fjórum . Í Reykjavík heldur meirihluti Samfylkingarinnar og Bjartrar framtíðar . Í Kópavogi styrkist meirihlutinn með því að sjálfstæðismenn bæta við sig manni . Í Garðabæ tapar meirihluti sjálfstæðismanna lítilsháttar fylgi , en hefur áfram drjúgan meirihluta í bæjarstjórn sameinaðs sveitarfélags Garðabæjar og Álftaness . Í Mosfellsbæ bæta sjálfstæðismenn , sem hafa verið í meirihluta , við sig og fá hreinan meirihluta . Meirihluti Sjálfstæðisflokksins í Árborg heldur sömuleiðis . Í Fjarðabyggð heldur meirihluti Framsóknar - og Sjálfstæðisflokks . Í Hafnarfirði fellur meirihluti Samfylkingarinnar og Vinstri grænna , en sjálfstæðismenn vinna á . Á Akranesi fellur meirihluti Samfylkingar , Framsóknarflokks og óháðra og Vinstri grænna en sjálfstæðismenn fá hreinan meirihluta samkvæmt fyrstu tölum . Meirihluti L-listans á Akureyri er kolfallinn . Þá missa sjálfstæðismenn meirihluta sinn í Reykjanesbæ .